Dis-Chem-staking kom tot 'n einde | Maroela Media
Dis-Chem het Donderdag gesê dat daar 'n bevredigende ooreenkoms met werknemers se vakbonde bereik is wat 'n einde bring aan die werkers se week lange staking by sy afsetgebiede.
Dit kom nadat ongeveer 760 Dis-Chem-werknemers vroeër by sy Midrand-verspreidingsentrum en hoofkantoor begin staak het oor onbetaalde bonusse.
Werkers geaffilieer met die National Union of Public Service and Allied Workers (Nupsaw) het verlede week landwyd begin staak oor die erkenning van hul unie se organisatoriese regte.
Ivan Saltzman, die Dis-Chem-groep se hoof, het gesê die ooreenkoms wat bereik is, maak voorsiening vir Nupsaw se organisatoriese regte op die gepaste vlak van werkersmag-verteenwoordiging wat glo ook strook met die ander vakbonde wat Dis-Chem-werknemers verteenwoordig.
Saltzman het gesê die operasionele bedrywighede by hul 131 winkels word steeds nie geraak nie.
Maroela Media het vroeër berig Nupsaw, 'n filiaal van die vakbondfederasie Saftu, het verlede week gesê die staking hou verband met Dis-Chem se weiering om organisatoriese regte kragtens artikel 21 van die Wet op Arbeidsverhoudinge aan Nupsaw toe te ken.
Die kwessie tussen Nupsaw en Dis-Chem is in Desember 2017 na die Kommissie vir Versoening, Bemiddeling en Arbitrasie (KVBA) verwys, maar die saak het onopgelos gebly.